Så i stedet for at sige, at han egentligt ikke selv dyrkede live rollespil, valgte Merlin P. Mann i hast at finde kostumer og venner, der var med på ideen om at lege live rollespil-eksperter.

- Vores evner var altså ikke så overbevisende. Og vi havde også en ret lemfældig tilgang til sikkerhed, så vi fik nogle skader under optagelserne, griner Merlin P. Mann, da han fortæller som sin optræden på national tv tilbage i 1987.

En intellektuel udfordring

For live rollespil var slet ikke hverken Nikolaj, Merlin eller mange andre rollespilleres indgangsvinkel til universet. Det var tværtimod det mere inaktive bordrollespil, hvor man sad samlet om et stort bord i timevis.

- For os var det både en intellektuel udfordring, men det var jo også et social arrangement mere end noget andet, fortæller Nikolaj Ditlev Steensgaard.

Der var virkeligt en følelse af pionerånd og iværksætteri. Merlin P. Mann

Han kunne nemt bruge 14 timer rundt om bordet med vennerne, kun afbrudt af søvn, hvorefter de igen indtog deres pladser rundt bordet i yderligere 14 timer.

- Det mest fantastiske ved spillet var jo, at det var det første kollaborative spil. Det var også et spil, der handlede om historiefortælling. Man skulle altså spille sammen for at skabe den bedst mulige historie. Og dét var fedt, forklarer Merlin P. Mann.

Nørderne, der blev voksne

Og fascinationen af spillets præmisser om samarbejde og historiefortælling har præget mange af de oprindelige 'Dungeons and Dragons'-spillere sidenhen, forklarer Merlin P. Mann, der i dag selv blandt andet er forfatter med en særlig forkærlighed til fantasygenren.

- At spille rollespil som ung har haft betydning for mig i to helt centrale områder, forklarer han.

- Først og fremmest lærte man at forholde sig til fortællingen og det samarbejdende medie, det kan være. Det udviklede jeg sidenhen med manuskriptskrivning på filmskolen.

- Men dernæst var rollespilsmiljøet især båret af ens eget initiativ. Det var ikke ligesom fodbold, hvor alting var sat i system. Hvis man ville spille rollespil, så skulle man selv sætte det i gang.

- Det krævede en enorm energi og man fik nogle evner, som man på det tidspunkt ikke ville have fået andre steder. Der var virkeligt en følelse af pionerånd og iværksætteri, forklarer Merlin P. Mann.

Mange af hans venner fra rollespilsmiljøet er i dag iværksættere eller arbejder med historiefortælling.

Nogle som forfattere, som han selv, eller, i andre tilfælde, som udviklere af ledelsesspil, som topledere i danske virksomheder spiller for at udvikle deres ledelsesevner.

Fra før internettes tid

Tilbage til Jørgen Poulsen og 1987.

For i Fantask står Morten Søndergaard, bedre kendt som Marvel Morten. Han er gennem sit arbejde i butikken blevet en dansk fantasylegende, og mindedes på Twitter selv den dag for 30 år siden:

https://twitter.com/marvelmorten/status/920702123351953408?ref_src=twsrc%5Etfw

Som formand for Forenede Rollespillere i Nordsjælland kunne Merlin P. Mann også mærke den gennemslagskraft, tv-indslaget havde haft.

I en tid før internettet var det ellers svært at finde sammen i fællesskaber på tværs af landet. Men pludseligt fik folk øjnene op for rollespil - og også hans forening:

- Vi fordoblede medlemsantallet i tiden efter indslaget, husker Merlin P. Mann.

Men det var ikke kun lutter lagkage pludseligt at blive et nationalt fænomen i de unge teenageår.

- Det sjove ved det indslag er jo, at som vi blev større, så det var også lidt pinligt at have været med i tv-indslaget, griner Merlin P. Mann.

- Da vi kom på HF nogle år senere, nævnte nogle eksempelvis indslaget og jeg gjorde dem bestem ikke opmærksom på, at jeg havde været med.

https://twitter.com/merlinpmann/status/920670296931229696?ref_src=twsrc%5Etfw

TV-indslaget, der ikke vil dø

Men hvad, der var pinligt som teenager, skulle senere i livet vise sig at være en ære:

- Da jeg blev voksen, mødte jeg flere, der enten havde set klippet eller selv havde spillet rollespil, fortæller Merlin P. Mann.

Han oplevede sågar - til et arbejdsmøde med et kreativt hold fra Lego - at blive hædret for at have været med til at skrive rollespilsbladet fra Fantask tilbage i 1980'erne.

- 'Er det dig, der skrev det blad?!'